Goude treiñ un tammig e-kêr ha cheñch plas d'ar c'harr hon eus divizet debriñ ar sandwichoù bet kaset hag evañ ur banne (bet kaset ivez). Parket e oa bet ar c'harr e-kichen ar pub ma vefe ar fest-noz ennañ (ma vez graet bier ennañ ivez !), ha dirazañ war vord ar stêr hon oa pozet hor revrioù war ur vogerig. Hop hop hop, debret an traoù e welomp unan a anavezomp oc'h erruout hag ez eomp da welet penaos e vo al lec'h evit an noz. Goude pemp pe zek munutenn eno en em rent kont ar blenier a-daol-trumm en eus disoñjet e zoug-paperioù hag alc'hwezioù ar c'harr war ar vogerig ! Argl. Distroet buan (20 metrad pelloc'h e oa, hañ)… Netra ken. Klasket hon eus war al leur, er poubelennoù, er plant tro-war-dro. Netra… Ha pep-tra er c'harr, seier, mantilli, binviji sonerezh !! Hag ur goulenn hepken ganeomp: e pelec'h emañ an eil re alc'hwezioù ?! Daou dra a oa posubl: e Galway pe… 'Barzh ar c'harr ! Goude un hir a vare o fachañ, o treiñ hag o tistreiñ ha goude bezañ bet d'ar Gardaí (An Garda Síochána, gwarded ar peoc'h, ar polis, pe'a) e vez divizet gant ar blenier distreiñ da C'halway (daoust da dud bezañ gouest da glask evitañ du-hont… Ma, gwir eo ne oa ket kalon gantañ da ober tra pe dra, met hep e baperioù eo bet ret paeañ ar mont-dont dezhañ…).